POLICIJOS RAIDA IR VAIDMUO GINANT NEPRIKLAUSOMYBĘ 1918-2018 METAIS
Pranešimas Laisvės gynėjų konferencijai Seime 2018.01.12
Liutauras Vasiliauskas atsargos vyriausiasis komisaras
Lietuvos Respublikos piliečiai, Laisvės gynėjai, svečiai - Policijos veteranų asociacijos vardu sveikinu Jus su artėjančia Pergalės diena!
Esu įpareigotas atlikti atsakingą misiją – apžvelgti  beveik 100 – to metų laikotarpio svarbios valstybės institucijos – policijos (milicijos) raidą ir vaidmenį ginant Nepriklausomybę. 
Ilgai svarsčiau, kaip tai padaryti? Kaip išmokti gyventi su praeitimi, tokia kokia ji yra ir vadinti daiktus tikraisiais vardais? Nelengva įveikti nelaisvės metų paveldą savyje – išvalyti sąmonę nuo dešimtmečius trukusio zombavimo. 
Pabandykime pažvelgti į praeitį per pareigūnų likimus ir policijos, kaip valstybės institucijos paskirties virsmą lemtingais tėvynei periodais. 
 TARPUKARIS
Sakoma, kad net visata atsirado iš chaoso, o tuo terminu vadinamų veiksnių 1918 m. vasario 16 d. gimusios modernios Lietuvos pirmaisiais žingsniais buvo apstu. Žinia, Nepriklausomybės aktas buvo paskelbtas okupacijos sąlygomis, todėl tik po gero pusmečio, spalio 20 d. Vokietija leido sudaryti nacionalinę vyriausybę. Ministrų kabinetas, cituoju: „Norėdamas pirmučiausia apsaugoti valstybę nuo netvarkos“ ėmė kurti miliciją. 
Ano meto laikraštis „Policija“ rašė: „Viską reikėjo organizuoti iš pagrindų tuo metu, kada ėjo kovos su išoriniu priešu, kada viduje veikė didelės plėšikų gaujos, susiorganizavusios iš rusų belaisvių ir vietos tamsiojo elemento. Tokioms sąlygoms esant, reikėjo sykiu policiją organizuoti ir tuo metu stoti į kovą su vidujine anarchija“.
Milicijos kūrimosi procesas vyko 2 būdais: visuomeniniu „iš apačios“ ir administraciniu „iš viršaus“. 
Tokią milicijos pradžią kaimuose lėmė atsiradę žmonių renkami savisaugos būrių sargybiniai, saugoję kaimiečių turtą. Iš viršaus“ milicija buvo steigiama miestuose, paskiriant į pareigas miliciantus.
Tai buvo „tuščio lauko“ užduotis – be parengto personalo, amunicijos, norminės bazės, vieningos uniformos... Miliciantą iš minios skyrė tik spalvotas raištis ant rankovės! 
Nukreipiant milicijos veiklą viena linkme ir centralizuojant jos pavaldumą, Vidaus reikalų ministras V.Stašinskas 1918 m. gruodžio 17 d. išleido „Cirkuliarą Nr.2“, kuriuo buvo nustatytos apskričių viršininkų teisės ir pareigos, apibrėžtas jų pavaldumas centrui. Apskritys padalintos į nuovadas, apskrities viršininkas skyrė nuovadų viršininkus. Po aplinkraščio išleidimo, apskričių viršininkų žinion perėjo spontaniškai susiorganizavę savisaugos milicijos būriai.  
Jau 1918 m. gruodžio 6 d. imta steigti miliciją Kaune, o 1919 m. sausio 19 d. jos vadovu paskiriamas A. Šostakas. 1919 m. kovo 5 d. Vidaus reikalų ministerijoje įsteigtas Piliečių apsaugos departamentas, kuriame radosi  ir milicijos skyrius. 
Dėl politinės suirutės Vilniuje tik 1920 m. liepos 24 d. milicijos viršininku paskirtas J. Žvinys.
Milicijos pajėgos buvo negausios: visame krašte buvo 19 apskričių milicijos vadovų, 80 nuovadų viršininkų, 1240 miliciantų ir 60 slaptų kriminalinės milicijos agentų. Pirmoji uniforma nustatoma 1919 m. – žali trikampiai ant apykaklės, kepurių apvadai.
Įdomi milicijos sąsaja su kariškiais – 1919 m. Kauno milicijos žinion perduota speciali karo milicijos kuopa, vadovaujama karininko K. Rudaičio. Kuopos, kaip specialaus rezervo paskirtis buvo: sklaidyti draudžiamas demonstracijas, riaušes, atremti ginkluotus užpuolimus.  
Sunku buvo ne tik dėl personalo parengimo ir amunicijos stokos. Štai  cituoju: „Kauno (!) kriminalinės milicijos skyriuje iš 11 – os darbuotojų tik du lietuviai, iš kurių tik vienas mokėjo lietuviškai“. Todėl raštvedyba vyko rusų kalba, kartais  lietuviškai, verčiant į rusų kalbą. Apie 1920 metus atsirado specialūs reikalavimai miliciantams - ūgis 170 cm., amžius prieš tarnybą nuo 21 iki 32 m., išsilavinimas - baigtas liaudies mokyklos kursas.
1920 m. gegužės 14 d. pagaliau juridiškai įteisintas milicijos sukūrimas Lietuvoje, priimtas „Milicijos įstatymas“.
1922 metais buvo įsteigta Kauno milicijos mokykla (nuo 1924 m. vadinta Aukštesniąja policijos mokykla), Žemesnioji policijos mokykla veikė Rokiškyje.
1924 m. sausio 15 d. Milicija tampa policija. VR ministro įsakymu „visi milicijos valdininkai ir tarnautojai pavadinami policijos valdininkais ir tarnautojais“. 
Kriminalistikos pradžia reikėtų laikyti 1927 metus, kriminalinėje policijoje įsteigus „nusikaltėlių registravimo“ skyrių.
Galime didžiuotis, kad Lietuvos kriminalinės policijos Identifikacijos skyriaus laboratorijos nei technine įranga, nei gebėjimais nenusileido Vakarų Europos valstybių policijoms. Lietuvos kriminalistų pasiūlytos rekomendacijos dėl pirštų atspaudų dėjimo ant čekių, vekselių ir pirštų atspaudų būtinumo pasuose buvo priimtos 1935 metais tarptautiniame kriminalinės policijos forume Kopenhagoje.
Tam laikmečiui turėta pažangi aparatūra leido atlikti ne tik tradicinius daktiloskopinius, trasologinius, bet ir fizikinius, biologinius, cheminius tyrimus. Vien 1937 m. baudžiamosiose bylose buvo atlikta  virš 4 tūkstančių kriminalistinių tyrimų!  
Policijos vystymuisi ženklią įtaką padarė pažangūs ir išsilavinę  Kriminalinės policijos vadovai – Kazys Budrevičius (1925-32 m. m.) ir Petras Pamataitis (1933-40 m. m.). 
1932-aisiais m. Kaune įsteigta Judėjimo policijos nuovada, atliepianti dabartinę Kelių policijos paskirtį.
Baigę policijos mokyklas į tarnybą atėjo daugiau specialų parengimą turinčių pareigūnų. Pagerėjo policijos autoritetas, atsirado pagarba uniformai, policijos valdininkas tapo garsaus vietos elito trikampio (klebonas- vaistininkas – policininkas) dalyviu... Žinoma, tai šiek tiek mitologizuotas policininko paveikslas, ano meto nuotraukos nepatvirtina ypatingo policininkų ūgio ar stoto. Kaip paprastai, gyvenime buvo visko...ir  piktnaudžiavimo tarnyba, ir korupcijos apraiškų.
Paminėsiu tik kelias atskleistas garsias „Sacharino“, „Pasų aferos“, „Pašto ženklų klastojimo“ bylas, didelį atgarsį sukėlusią moters nužudymo bylą Birštone, žinomą kaip prelato Olišausko byla.

Tarpukario policija turėjo 750 arklių, tūkstantį dviračių, 40 motociklų, po 10 lengvųjų automobilių bei sunkvežimių. 
Žodžiu, 1940-ųjų išvakarėse Lietuvoje jau turėjome pakankamai modernią, įprasto gyvenimo sąlygomis veikiančią policiją, ją sudarė: kriminalinė, politinė, viešoji, pasienio, geležinkelio, vandens, jūros ir privatinė policija. 
               
OKUPACIJOS
Atslinko niūri Lietuvos valstybei 1940 m. vasara, o vaizdingiau, kaip toj,  nūnai populiarioj dainoj – „Rudens naktis sustojo“. Ir sustojo ilgam, gūdžiam okupacijų pusamžiui. 
Lietuvos policijos veidas imtas niokoti pirmąja eile, vos 1940 m. birželio 15 d. TSSR 8-osios armijos daliniams peržengus valstybės sieną. Pirmąją agresoriaus auka tapo didvyriškai pasienio postą gynęs ir nelygioje kovoje kritęs vyresnysis policininkas Aleksandras Barauskas.
Tarpukario policininkų ir kitų valstybės tarnautojų laukė atleidimai iš tarnybos arba areštai, teismai, trėmimai, fizinis sunaikinimas. Iš esmės, LTSR valdžia paskelbė nusikalstama pačią policininko profesiją.
Jau birželio 27 d. iš pareigų atleistas Kriminalinės policijos viršininkas Petras Pamataitis, kitą dieną atleistas Policijos departamento direktorius Kazys Svilas. 
Prasidėjo policijos vadovų paskyrimų pasiutpolkė.  Per pirmąjį okupacijos mėnesį pakeista per 40 policijos vadovų. Tokių veiksmų logika buvo aiški - paskirti policijos vadovais patikrintus komunistus ir ištikimus draugus. 
Dar  birželio 24-ąją pakeista policininkų tarnybinė uniforma: nuimti antpečiai, atimti kardai, guminės lazdos. Esminis skirtumas tarp policininkų ir milicininkų buvo pastarųjų rišami raudoni raiščiai su užrašu „D.V.M“ (Darbininkų ir valstiečių milicija).
1940 m. liepos mėn. 29 d. LTSR Ministrų Tarybos nutarimu policija pavadinama milicija, atleidžiami visi buvę policininkai ir pusei amžiaus ji nustoja  egzistavusi. 
Rugpjūčio 26 d. buvo įsteigtas Vidaus reikalų liaudies komisariatas (NKVD – Narodnyj komissariat vnutrennich del) Liaudies komisaru buvo paskirtas Aleksandras Guzevičius., tarp kita ko, šis veikėjas tik 1948 m. Vilniuje eksternu baigė 8 gimnazijos klases (!)... NKVD struktūroje buvo įkurta milicijos valdyba.
Komplektuojant NKVD, į šią žinybą buvo pasiųsta 2600 komunistų, komjaunuolių bei patikimų nepartinių, iš jų daugiausia, 1830 – į miliciją.
1940 m. lapkričio 28 d. NKVD įsakymas Nr.0054 faktiškai anonsavo artėjančias represijas. Cituoju: „Vykdant operatyvinį darbą svarbu žinoti, kiek LTSR teritorijoje yra buvusių policininkų, karininkų, antitarybinių politinių partijų bei organizacijų narių ir kur šis elementas sukoncentruotas. Tai būtina žinoti tam, kad būtų nustatytos kontrrevoliucijos jėgos ir nukreipti mūsų agentūrinį aparatą jų suradimui ir likvidavimui“. Tai, kad policininkai minimi pirmoje vietoje tarp grėsmių komunistiniam režimui, laikau nemaža garbe.
Viena juodžiausių Lietuvos žmonėms dienų tapo 1941 metų birželio 14-oji, įėjusi į  valstybės istoriją kaip Gedulo ir Vilties diena.  Į Rytus pajudėjo pirmieji tremtinių ešelonai.   
Lietuvos istorikai, tyrinėtojai pateikia ištremtųjų birželio 14-ąją skaičių – 17.500 žmonių. Tame tarpe, ištremti 4.277 buvę policijos ir kalėjimų viršininkai, eiliniai policininkai ir prižiūrėtojai bei jų šeimos. Daugumos jų likimai susiklostė tragiškai.
1941 m. birželio 22 d. prasidėjus karui tarp Vokietijos ir TSSR,  Lietuvos patriotų pasipriešinimo būriai ėmėsi aktyvių veiksmų: Kaune užėmė paštą, telefono ir radijo stotis. Birželio 23 d. per Kauno radiją perskaityta Nepriklausomybės atstatymo deklaracija, paskelbta Laikinoji vyriausybė. Deja, jau rugpjūčio 5 d. vokiečiai likvidavo Laikinąją Lietuvos vyriausybę. 
Savo prisiminimuose tuometis Policijos departamento direktorius Vytautas Reivytis taip rašė apie policiją: „... Laikinoji vyriausybė bandė atstatyti Lietuvos nepriklausomybę ir vėl įsakė visiems policijos tarnautojams, išlikusiems gyviems po komunistinių skerdynių, grįžti į senas darbo vietas. Ir visi kaip vienas likusieji gyvi grįžo savo pareigosna (3 tūkstančiai, t.y. apie 40% buvusių policininkų – aut.).  Bet vokiečių okupantai neleido Laikinajai vyriausybei atkurti nepriklausomybės ir Lietuvos policija buvo paversta beteisiais ginkluotais okupantų vergais“.
Žinodami tai, privalome padaryti nedviprasmišką išvadą: deja, tiek sovietų, tiek vokiečių okupacijų metu policija (milicija) buvo priversta paklusti svetimai jėgai...
Raudonajai armijai 1944 m. liepos 13 d. vos įžengus į Vilnių, jau kitą dieną sostinėje pradėjo veikti iš anksto paskirtas NKVD aparatas. Lietuvos TSR 
NKVD vadovybė pirmaeiliu uždaviniu laikė - NKVD naikinimo batalionų steigimą Lietuvos TSR teritorijoje (1944 m. liepos 27 d. pasirašytas įsakymas Nr.4). Ir šiandien dar aktualus žodis „stribas“ kilo būtent iš rusiško naikinimo batalionų narių pavadinimo: „istrebitel“ („naikintojas“). 
Paminėtinas faktas, kad tarp naujai skiriamų NKVD ir milicijos tarnybų bei periferinių vadovų, sutinkamos vos kelios lietuviškos pavardės, ir tai, kaip taisyklė  – buvusieji tarybiniai partizanai, o didžioji dalis – desantas iš „Didžiosios tėvynės“, patikimi kovotojai su vietiniu nacionalizmu.
Skaudžiausia tema - tarybinio laikotarpio VR sistemos vaidmuo kovojant su pasipriešinimu okupacinei valdžiai. Ją daug metų kruopščiai, profesionaliai nagrinėja Gyventojų genocido ir rezistencijos tyrimo centras, žymūs istorikai.  Sunku čia pasakyti kažką nauja, tačiau įsivaizduojant tikrąjį NKVD paveikslą, privalu stabtelėti ties šia, siaubinga, kraują stingdančia statistika.
Kaip rašo istorikas Juozas Starkauskas, cituoju: „Oficialiai  sudarytoje MVD suvestinėje nurodoma - iki 1953 m., per partizaninį karą žuvo daugiau kaip 20 tūkst. ir paimta į nelaisvę 18 tūkst. Lietuvos partizanų".
Apie tai rašo ir istorikas Arvydas Anušauskas, cituoju: „Vidaus reikalų sistema visame slopinimo ir teroro organizavimo procese atliko svarbų vaidmenį. Negalutiniais duomenimis, 1944–1952 m. bendras NKVD–MVD–MGB suimtų Lietuvos žmonių (ir vėliau išsiųstų į lagerius arba paleistų, 1952 m. gruodžio 1 d. kalėjusių kalėjimuose, mirusių, nukankintų ar sušaudytų) skaičius siekė 186 tūkstančius...!
Kalbėdamas čia su Jums jaučiuosi tarsi išsitepęs nukankintų patriotų krauju, lyg į mane žvelgtų, žvėriškai nukankintų per tardymus, aukų akiduobės...
Tarybinės milicijos istorijoje yra apstu gėdingų puslapių, kuriuos būtų kvaila neigti – dar gyva ta karta, kuri matė viską savo akimis arba patyrė asmeniškai. Ir tai ne tik klaikios pokario metų skerdynės, bet ir vėlesnio, taikesnio periodo „stigmos“: disidentų ir tikinčiųjų persekiojimai, riaušių malšinimas po Kalantos susideginimo, „bananų balius“ Vilniuje. Šie, bjaurūs niūrios praeities  randai - mūsų, buvusių milicijos darbuotojų, kryžius, kurį, būdami dori Lietuvos piliečiai, turime nunešti į savo Golgotą.
Skaudžiai žeidžia toji praeitis, tačiau žinoti istoriją, ne tik mūsų teisė, bet ir pareiga: nepripažinę piktadarystės,  tampame  mankurtais, užmirštančiais tokias sąvokas, kaip „garbė“, „tėvynė“, „laisvė“.
Kartais tenka girdėti buvusių kolegų, policijos veteranų abejones, ar išties turėtume dėl kažko atgailauti? Esą mes tik sąžiningai gynėme tuos pačius Lietuvos žmones nuo nusikaltėlių, nedalyvavome  jokiuose juoduose darbuose. O tų, kurie dalyvavo, jau beveik nebeliko gyvųjų... 
Galima su tuo dalinai sutikti, kalbant apie kiekvieno iš mūsų asmeninę atsakomybę už atliktus darbus. Tačiau, esu įsitikinęs, kad privalo būti tam tikra atsakomybė už tą profesinį luomą, kuriam vienaip ar kitaip priklausei,- ne baudžiamoji,  bet moralinė, tikrai.
Neturiu tam visų policijos veteranų įgaliojimo, neturiu galimybių tai padaryti prieš Tautą, tačiau nors čia, būdamas tarp Laisvės gynėjų, asmeniškai noriu ir privalau tai padaryti – priimkite bent mano ir čia esančių bendražygių kuklią atgailą už tas stingdančias kraują baisybes, kurias klaikiais mūsų tautai metais padarė sovietinių laikų milicija.
Tačiau žmonėms reikėjo gyventi. Okupuota, tremiama ir niekinama Lietuva po truputį kėlėsi ir brido dar vieno, ypač sunkaus išlikimo keliu. Socialinės negandos, sunki ekonominė padėtis, sąlygojo palankią terpę nusikalstamumui bujoti.  Nusikaltėlių gaujų siautėjimai, žudymai, plėšimai bei vagystės pylėsi kaip iš gausybės rago. Nepaisant partinių „bonzų“ pastangų, trimituojant apie socializmo pergales, realybė buvo kitokia. Nepadėjo nei patikinimai, kad greitai nugalėsim nusikalstamumą ir parodysim paskutinį nusikaltėlį, nei gėdinga to meto praktika – gerinti kriminogeninę padėtį, klastojant kriminalinę registraciją.
Kad ir kaip smarkiai politiškai angažuota, milicija tyrė nusikaltimus, saugojo viešąją tvarką, prižiūrėjo transporto eismą. Iš tiesų, per 50 okupacijos metų milicijoje tarnavo ir daugybė dorų pareigūnų, profesionalų, neretai rizikavusių savo pačių sveikata bei gyvybe.
Ilgainiui milicijos gretos pasipildė vietiniais, labiau išsilavinusiais, žvėriškų patirčių nesužalotomis sielomis, darbuotojais. 
Verta pažymėti, kad Lietuvos kriminalistikos specialistai buvo vedantieji TSRS respublikų tarpe. Buvome kriminalistinės odorologijos pradininkai (kvapų pėdsakų surinkimo, konservavimo ir tyrimo metodai tapatumui nustatyti) tiriant sudėtingus nusikaltimus, sukūrėme, taip vadinamą, kvapų duomenų banką. Pirmieji, to meto elektroninėmis skaičiavimo mašinomis (kompiuterių prototipais) ėmėme apdoroti nusikaltimų statistiką, nusikaltėlių bei įkalčių duomenų bazes.
     ATKURTA NEPRIKLAUSOMYBĖ
Pasitvirtino laiko patikrintas teiginys - ir tamsiausiais laikais būta šviesių asmenybių, aplink jas auga didesnis ar mažesnis šviesos laukas, o priespaudai traukiantis tas šviesos laukas plėtėsi... Tie žmonės plėtė savo galimybių ribas, nuosekliai išnaudodami menkiausią progą.
Apie 1988 metus VRM „irštvoje“ radosi patriotiškai mąstančių, stipriai rizikavusių kolegų grupė, kai kurių paniekinamai vadinta „sąjūdistais“...
Prieš pat atkuriant Nepriklausomybę ir ją ginant, mums pavyko 3 esminiai dalykai:
1. (1990m. sausis) Naujai mąstančių jaunosios kartos pareigūnų grupei pavyko  inicijuoti ir įvykdyti realią VR sistemos depolitizaciją ir departizaciją. Taip vadintas „ginkluotas partijos būrys“, atsiradus pirmajai progai nusimetė šias politines girnapuses. 
2. Didelių pastangų, išmintingos taktikos dėka visoje Lietuvoje (ir ne tik Vilniuje), milicijai pavyko užtikrinti viešąją tvarką ir išvengti duoti dingstį pro imperinėms jėgoms įvesti specialias pajėgas „tvarkai“ palaikyti, iš esmės -  naujajai okupacijai.
3. Sklandus milicijos virsmas lojalia Nepriklausomai Lietuvai policija.
Ypač esame dėkingi Laisvės gynėjų kasmetinėms konferencijoms. Tai, Jūsų dėka, dabar jau niekam nereikia įrodinėti, kokį svarbų vaidmenį atliko 1990-91 m., apginant Lietuvos Nepriklausomybę milicija, surėmusi pečius su šauliais bei savanoriais ir visa TAUTA!

        Iš šešių, ant laisvės aukuro Medininkuose gyvybes paaukojusių pereigūnų, net keturi - buvo policininkai... (Mindaugas Balavakas, Algimantas Juozakas, Juozas Janonis, Algirdas Kazlauskas)
              Lietuvos policija naujų iššūkių akivaizdoje sparčiai grįžo į Europos policijos šeimą, yra aktyvi Europolo ir Interpolo institucijų narė.
Su pasididžiavimu minime rinktinę „Aras“, jos profesiniai sugebėjimai susilaukia Europos Sąjungos antiteroristinių padalinių organizacijos  „ATLAS“ vadovų aukščiausių įvertinimų.


Lietuvos policija sklandžiai užtikrino šalies įstojimą į Šengeno erdvę, turi rimtų pasiekimų atskleidžiant tarptautinio masto prekybos žmonėmis, pedofilijos bylas. 
Esame patikimi tarptautiniai partneriai narkotikų srauto (trafiko) kontrolės srityje, Lietuvos policijai bendradarbiaujant nukenksminta aibė organizuotų tarptautinių nusikaltėlių grupuočių.
Vykstant nematyto masto kovai dėl protų internetinėje erdvėje, veikia ištisi „hakerių“ fabrikai, propagandos mašinos paleistos pilnu pajėgumu. Policija kartu su kitomis šalies institucijomis suformavo specialius padalinius internetinės erdvės kontrolei ir aktyviai dirba šioje srityje.
Policijai pati efektyviai valosi nuo korupcijos apraiškų.
Gyventojų pasitikėjimas policija šiandien kaip niekada aukštas – II vieta tarp valstybinių institucijų (Visuomenės nuomonės ir rinkos tyrimų centro "VILMORUS" duomenimis - 62 %) leidžia mums, atsargos komisarams, būti užtikrintiems, kad Lietuvos policija tinkamai vykdo savo misiją – „GINTI * SAUGOTI * PADĖTI“.
Dėkoju už dėmesį.
